Keskittymiä käsittelevän neuvoa-antavan komitean 114. kokouksessaan 14. huhtikuuta 2003 antama lausunto asiaan COMP/M.2861 - Siemens/Drägerwerk/JV liittyvästä päätösluonnoksesta (ETA:n kannalta merkityksellinen teksti)



Virallinen lehti nro C 269 , 08/11/2003 s. 0030 - 0030



Keskittymiä käsittelevän neuvoa-antavan komitean 114. kokouksessaan 14. huhtikuuta 2003 antama lausunto asiaan COMP/M.2861 - Siemens/Drägerwerk/JV liittyvästä päätösluonnoksesta (2003/C 269/09) (ETA:n kannalta merkityksellinen teksti) 1. Neuvoa-antava komitea on komission kanssa samaa mieltä siitä, että ilmoitettu toimenpide muodostaa sulautuma-asetuksen 3 artiklan 1 kohdan b alakohdassa ja 2 kohdassa tarkoitetun keskittymän ja että sillä on kyseisen asetuksen 1 artiklan 2 kohdassa määritelty yhteisönlaajuinen ulottuvuus. 2. Neuvoa-antava komitea yhtyy komission näkemykseen, jonka mukaan seuraavien tuotteiden markkinat muodostavat asian kannalta merkitykselliset tuotemarkkinat ja maantieteelliset markkinat: i) tehohoidon hengityslaitteiden kansalliset markkinat, ii) anestesialaitteiden kansalliset markkinat, iii) potilasvalvontalaitteiden tuotemarkkinat, joita ei tarvitse määritellä tarkemmin. Potilasvalvontalaitteiden maantieteellisten markkinoiden osalta ei tarvitse myöskään määritellä, ovatko ne kansalliset vai Euroopan talousalueen laajuiset, iv) hengityslaitteiden ja anestesialaitteiden lisävarusteiden markkinoita ei tarvitse määritellä. 3. Neuvoa-antava komitea yhtyy komission näkemykseen, jonka mukaan on perusteltu syy olettaa, että ilmoitettu toimenpide johtaa määräävän markkina-aseman (yhden yrityksen määräävä asema) syntymiseen tehohoidon hengityslaitteiden markkinoilla Itävallassa, Belgiassa, Tanskassa, Ranskassa, Saksassa, Irlannissa, Italiassa, Alankomaissa, Portugalissa, Espanjassa, Ruotsissa, Yhdistyneessä kuningaskunnassa ja Norjassa. 4. Neuvoa-antavan komitean enemmistö yhtyy komission näkemykseen, jonka mukaan on perusteltu syy olettaa, että ilmoitettu toimenpide johtaa määräävän markkina-aseman syntymiseen (yhden yrityksen määräävä asema) anestesialaitteiden markkinoilla Belgiassa, Tanskassa, Saksassa, Ranskassa, Italiassa, Alankomaissa ja Portugalissa. Komitean vähemmistö ei ota asiaan kantaa. 5. Neuvoa-antava komitea yhtyy komission näkemykseen, jonka mukaan on perusteltu syy olettaa, että toimenpiteen aiheuttamien vertikaalisten vaikutusten (markkinoiden sulkeminen kilpailulta) vuoksi yhteisyritys saisi määräävän markkina-aseman potilasvalvontalaitteiden markkinoilla sekä Euroopan talousalueella että niissä jäsenvaltioissa, joissa yhteisyritys saavuttaisi määräävän markkina-aseman anestesialaitteissa tai hengityslaitteissa. Ei voida myöskään sulkea pois mahdollisuutta, että yhteisyrityksen määräävä asema anestesia- ja hengityslaitteiden markkinoilla vahvistuisi vertikaalisten vaikutusten vuoksi. 6. Neuvoa-antava komitea yhtyy komission näkemykseen, jonka mukaan osapuolten antamat sitoumukset, jotka liittyvät Siemensin koko Life Support Systems -divisioonan myyntiin, riittävät poistamaan kilpailuongelmat 3 ja 4 kohdassa kuvatuilla tehohoidon hengityslaitteiden ja anestesialaitteiden kansallisilla markkinoilla. 7. Neuvoa-antava komitea on komission kanssa samaa mieltä siitä, että osapuolten antamat sitoumukset, jotka liittyvät laitteiden jatkuvaan yhteentoimivuuteen, riittävät poistamaan 5 kohdassa kuvatut vertikaalisia vaikutuksia koskevat kilpailuongelmat. 8. Neuvoa-antava komitea yhtyy komission päätösluonnokseen, jonka mukaan keskittymä olisi todettava yhteismarkkinoille ja ETA-sopimuksen toimintaan soveltuvaksi sillä edellytyksellä, että annettuja sitoumuksia noudatetaan kokonaisuudessaan. 9. Neuvoa-antava komitea suosittelee tämän lausunnon julkaisemista Euroopan unionin virallisessa lehdessä. 10. Neuvoa-antava komitea kehottaa komissiota ottamaan huomioon neuvoa-antavan komitean esittämät huomautukset.